Indbrudstyve gjorde sig umage for at stjæle et pengeskab fra en idrætsefterskole.

Ukendte gerningsmænd havde natten til onsdag held med at stjæle et to meter højt pengeskab fra Skyum Idrætsefterskole i Thisted. Et så stort pengeskab krævede det rette udstyr. Det skaffede tyvene den samme nat. Først var de forbi outdoor-butikken Brødrene Vestergaard i Thisted, hvor de brød ind uden at komme afsted med det de kom efter. Lidt efter brød de så igennem en gitterport ved XL Byg. Her fik tyvene fat i en trailer og en sækkevogn. Begge dele blev brugt ved tyveriet af det store pengeskab på idrætsefterskolen. Men indbruddene stoppede ikke her. For med pengeskab på traileren brød tyvene ind i Kirkens Korshær i Sundby. - Her kunne de, uden at blive forstyrret, skære pengeskabet op og stjæle indholdet, fortæller Jørgen Jensen, Politikommissær ved lokalpolitiet i Thisted. I pengeskabet var flere dokumenter og et mindre pengebeløb. Politiet hører gerne fra vidner der har hørt eller set noget. Politiet kan kontaktes på telefon 114.